Tre nordmenn skulle seile fra Karibia - ingen livstegn på en måned
Tre av de fem ombord på seilbåten er nordmenn, og Kripos har mottatt en bekymringsmelding fra Utenriksdepartementet. Den 75 fot lange seilbåten reiste fra den tropiske øya Saint Martin i det nordøstlige Karibia 31. mars i år, forteller Anders Mosteids far, Geir. Før han dro, sa sønnen at turen, som skulle gå om Orknøyene til Norge, ville ta 14 dager. - Anders hadde tatt turen før. Han fløy ned til Karibia for å være med en båt til Norge. Nå har det gått 27 dager og han har ikke gitt livstegn fra seg, sier faren til VG lørdag. Hovedredningsentralen i Sør-Norge (HRS) bekrefter at man leter etter båten. - Formelt er det ingen leteaksjon. Det knytter seg stor usikkerhet til hvor lang tid de skulle bruke, og det er blitt anslått at man kan bruke rundt en måned, sier Eirik Walle, redningsleder i HRS, til VG.I tillegg til Anders Mosteid, er den norske skipperen, Stian Abrahamsen (29) fra Kristiansand, en dansk mann og en kvinne om bord i båten. - Det er en ganske stor båt, men den mangler nødpeilesender. Vi har prøvd å finne ut så mye som mulig om båten, men det er ingen som klarer å finne ut hvor den er registrert. Den er ikke registrert i Norge, sier faren Geir. Han forteller også at sønnen er vant til å seile, og at han ikke har noen grunner til ikke å ringe hjem, men nå er faren bekymret. Håpet er at noen vet hvor sønnen og båten befinner seg. - Skipperen har god seilerfaring og de skal ha brukt to uker på å gjøre båten seilklar. At man ikke vet hva slags sikkerhetsutstyr som er om bord, det bekymrer meg, sier Mosteid. Stians far, Asbjørn Abrahamsen, fikk også den siste meldingen fra sønnen 31. mars. Nå følger han med på leteaksjonen etter båten hjemmefra, og håper medieomtale kan føre til tips om hvor den befinner seg. - Jeg håper på det beste, og at det ordner seg så greit som det kan, sier han til VG.Det var den danske redningssentralen, som etter en henvendelse fra en dansk pårørende, varslet sine norske kolleger. Meldingen om at båten med mannskap var savnet, kom til Hovedredningssentralen i Sør Norge 22. april. I tillegg til den norske båten, er også en fransk båt savnet i området. Portugisiske myndigheter har søkt etter denne med fly. Samtidig ser de etter båten med nordmennene ombord. - Det er portugiserne som koordinerer denne leteaksjonen. De har gjort søk i området med militære fly og andre båter som er i området. Båten har fem personer om bord, tre av dem skal være norske, sier Johan Mannsåker, redningsleder i Hovedredningssentralen Sør-Norge, til VG. Såkalte «safety net»-meldinger har blitt sendt ut for å gjøre andre båter i området oppmerksomme på at de leter etter seilbåten «Lady Domina».Før turen skal skipperen ha uttalt at overfarten var beregnet til å vare en måned. Turen over Atlanterhavet blir normalt gjennomført på 15 til 19 dager, får VG opplyst. - Nord for passasjen har det til dels vært kraftig vind og høye bølger. Har de tatt en mer sørlig rute, er det et stille område med mindre vind. Da spørs det hvilke vurderinger skipperen har gjort. Har de tatt den sørlige ruten, kan det ta lenger tid, sier Mannsåker. Redningslederen har hatt tett kontakt med familiene etter at båten ble meldt savnet. - Vi har også fått meldinger om en annen savnet seilbåt i området, men det er et stort havområde. Håpet er at de på båten hører fra seg. Jeg skjønner godt at de pårørende er bekymret. Det som kan bli gjort, vil bli gjort, sier han.
For 28 dager siden la seilbåten «Lady Domina» ut på seilas. Siden har ingen hørt noe fra Anders Mosteid (27) og resten av mannskapet på fem.